B. Bugár, podpredseda NR SR: (2004-12-01):
K. Ondriaš, poslanec: Ďakujem za slovo. Vážený pán predsedajúci, vážení páni ministri, dámy a páni, od 1. januára 2004 je účinný zákon č. 461/2003 Z. z. o sociálnom poistení. Zo znenia zákona, ako aj z jeho aplikácie v praxi je zrejmé, že vychádza zo súčasnej právnej filozofie legislatívy, ktorá je zameraná na šetrenie verejných výdavkov a na šetrenie výdavkov v sociálnej sfére. Zákon stanovil tvrdšie kritériá nároku na priznanie prekvalifikovaného čiastočného invalidného dôchodku a invalidného dôchodku. Jednotlivé miery poklesu schopnosti vykonávať zárobkovú činnosť sa podľa platného zákona nesčítavajú. Dovoľuje sa pripočítať maximálne 10 % z ostatných diagnóz. Platný zákon ustanovuje i zmenu určenia sumy úrazovej renty. Ak sa poškodenému vypláca starobný dôchodok, predčasný starobný dôchodok alebo invalidný dôchodok, zníži sa mu suma úrazovej renty a na jej zníženie je rozhodujúca suma dôchodku, na ktorú má poškodený nárok ku dňu priznania úrazovej renty. Kto splnil podmienky na priznanie invalidného dôchodku podľa predpisov platných do 31. decembra 2003, t. j. pred účinnosťou teraz platného zákona, a kto je nepretržite zamestnaný aj po vzniku tohto nároku, tomu sa určí dôchodok podľa príjmu, ktorý mal v čase vzniku nároku na dôchodok bez ohľadu, ako dlho je zamestnaný po 1. januári 2004. Predchádzajúce príklady názorne ukazujú, že zákon je retroaktívny a je v rozpore s demokratickým právnym poriadkom a Ústavou Slovenskej republiky, pretože platný zákon upravuje právne vzťahy, ktoré vznikli ešte pred jeho účinnosťou. Napr. podľa platného zákona Sociálna poisťovňa preskúmava invalidné dôchodky, ktoré boli priznané do 31. decembra 2003 podľa kritérií, ktoré sú o 7 % tvrdšie ako kritériá, podľa ktorých boli tieto dôchodky priznané. Tým, že je zákon v zmysle § 263 retroaktívny, negatívne sa to dotýka najmä tých, čo boli podľa predchádzajúcej právnej úpravy zaradení v kategórii I.AA, napr. baníci, ale aj ťažko zdravotne postihnutí. Z týchto dôvodov podľa nového posudku a nároku na invalidný dôchodok prišlo o invalidný dôchodok niekoľko tisíc ľudí a ďalším tisícom postihnutých občanov priznala Sociálna poisťovňa nižší dôchodok. Zdravotne postihnutí ľudia, ktorí prišli o prekvalifikovaný invalidný dôchodok alebo invalidný dôchodok alebo ktorým bol znížený dôchodok zo zdravotného hľadiska, väčšinou nie sú schopní zapojiť sa znovu do pracovného procesu. Neumožňuje im to ani súčasná situácia na trhu práce. V tejto skupine občanov dochádza k obrovským stresom, depresiám a iným duševným poruchám. Preto podávam nasledujúci pozmeňujúci návrh k vládnemu návrhu zákona Národnej rady Slovenskej republiky, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov. Navrhujem ho zmeniť a doplniť takto: Po prvé. V § 71 odsek 6 sa vypúšťa. Po druhé. V § 71 ods. 7 sa slovo „nesčítavajú“ nahrádza slovom „sčítavajú“. V § 71 ods. 7 sa na konci vety pripája táto veta: „Miera poklesu schopnosti vykonávať zárobkovú činnosť u jedného zdravotného postihnutia musí byť o viac ako 10 %.“ Po štvrté. V § 71 odsek 8 znie: „Miera poklesu schopnosti vykonávať zárobkovú činnosť sa ustanovuje podľa druhu zdravotného postihnutia, ktoré je príčinou dlhodobo nepriaznivého zdravotného stavu a je dôsledkom jednotlivo alebo viacerých zdravotných postihnutí podmieňujúcich dlhodobo nepriaznivý zdravotný stav, o viac ako 33 %, na ktorý bol prekvalifikovaný čiastočný invalidný dôchodok, a o viac ako 63 % invalidného dôchodku, ak podmieňuje pokles schopnosti vykonávať zárobkovú činnosť.“ Po piate. V § 263 sa vypúšťajú odseky 2, 4, 5, 6, 7, 8, 9, 10, 11. Po šieste. Za § 263 sa vkladajú § 263a a § 263b. § 263a. Odsek 1: „Trvanie invalidity a nárok na prekvalifikovaný čiastočný invalidný dôchodok uvedený v § 263 ods. 1 sa mení, ak sa zmenil u poberateľa prekvalifikovaného čiastočne invalidného dôchodku zdravotný stav a Sociálna poisťovňa pri kontrolnej lekárskej prehliadke po preskúmaní invalidity zistí zmenu poklesu schopnosti vykonávať zárobkovú činnosť.“ Odsek 2: „Ak po preskúmaní invalidity podľa odseku 1 poberateľ, ktorému bol priznaný invalidný dôchodok alebo prekvalifikovaný čiastočný invalidný dôchodok podľa predpisov účinných pred 1. januárom 2004, má pokles schopnosti vykonávať zárobkovú činnosť, ktorý nespĺňa podmienky predpisov účinných do 31. decembra 2003, zaniká mu nárok na prekvalifikovaný čiastočný invalidný dôchodok odo dňa zastavenia výplaty tohto dôchodku.“ Odsek 3: „Ak po preskúmaní invalidity podľa odseku 2 Sociálna poisťovňa zistí u poberateľa, ktorému bol priznaný prekvalifikovaný čiastočný invalidný dôchodok podľa predpisov účinných pred 1. januárom 2004, zmenu poklesu schopnosti vykonávať zárobkovú činnosť, nový invalidný dôchodok alebo prekvalifikovaný čiastočný invalidný dôchodok sa ustanoví za podmienok ustanovených predpismi účinnými do 31. decembra 2003.“ Odsek 4: „Invalidné dôchodky uvedené v § 263 ods. 1, 3 a 5 tohto paragrafu sa po 31. decembri 2003 vyplácajú zo základného fondu invalidného poistenia.“ Odsek 5: „Ak u poškodeného v dôsledku pracovného úrazu alebo choroby z povolania došlo k poklesu jeho schopnosti vykonávať doterajšiu činnosť a z toho dôvodu mu vznikol nárok na úrazovú rentu a úrazový príplatok do 31. decembra 2003, ustanovujú sa a vyplácajú sa tieto nároky aj po tomto dni za podmienok ustanovených predpismi účinnými do 31. decembra 2003.“ Odsek 6: “Invalidný dôchodok uvedený v odsekoch 1 a 3, ktorého poberateľ dovŕšil najmenej 60 rokov, ak ide o muža, alebo vek najmenej 57 rokov, ak ide o ženu, sa považuje za starobný dôchodok.“ Odsek 7: „Ak poberateľ invalidného dôchodku uvedený v § 263 ods. 1 a 3 tohto paragrafu splní podmienky nároku na výplatu starobného dôchodku alebo predčasného starobného dôchodku podľa tohto zákona, vypláca sa ten dôchodok, ktorý je vyšší. Pri rovnakej sume týchto dôchodkov sa vypláca ten dôchodok, ktorý si poberateľ zvolil. Dňom úpravy výplaty týchto dôchodkov pre súbeh nárokov na ich výplatu zaniká nárok na dôchodok, ktorý sa nevypláca.“ § 263b. Odsek 1: „Ak Sociálna poisťovňa po kontrolnej lekárskej prehliadke určenej pred 1. januárom 2004 a uskutočnenej ku dňu účinnosti tohto zákona invalidný dôchodok a invalidný dôchodok, na ktorý bol prekvalifikovaný čiastočný invalidný dôchodok, poberateľovi nepriznala alebo mu ho zmenila, poberateľ má právo, aby do 3 mesiacov od účinnosti tohto zákona bolo znovu posúdené trvanie invalidity na nárok na jeho invalidný dôchodok a invalidný dôchodok, na ktorý bol prekvalifikovaný čiastočne invalidný dôchodok za podmienok ustanovených predpismi účinnými do 31. decembra 2003.“ Odsek 2: „Ak poberateľovi invalidného dôchodku a invalidného dôchodku, na ktorý bol prekvalifikovaný čiastočný invalidný dôchodok, bol invalidný dôchodok priznaný podľa predpisov účinných do 31. decembra 2003 a prehodnotený podľa odseku 1, poberateľovi sa vypláca znovu priznaný dôchodok počnúc dňom 1. januára 2004.“ To je koniec pozmeňujúceho návrhu. V odôvodnení by som zdôraznil, že mnou navrhovaný pozmeňujúci návrh odstraňuje retroaktivitu a pri jeho aplikácii bude riešiť prípady, keď na základe retroaktívneho konania došlo k odobratiu alebo k zmene priznaného invalidného dôchodku. Mnou navrhovaný pozmeňujúci návrh umožní podľa navrhovaných paragrafov vrátiť dôchodky tým dôchodcom, ktorým boli odobraté alebo znížené súčasné platným zákonom č. 461/2003 Z. z. Mnou navrhovaná novela zákona umožňuje sčítavanie jednotlivých poklesov schopností vykonávať zárobkovú činnosť. Obraciam sa na vás, ctené kolegyne, poslankyne a vážení kolegovia poslanci, o jeho podporu. Uchádzam sa u vás o hlasy, aby predložený pozmeňujúci návrh bol prijatý a tým sa pomohlo invalidným dôchodcom. Za pochopenie a kladné hlasy vám vopred ďakujem. Ďakujem za pozornosť.